CELEX: 32015D1214
Language: hu
Date: 2015-07-22 00:00:00
Title: A Bizottság (EU) 2015/1214 végrehajtási határozata (2015. július 22.) a Beruházási Projektek Európai Portáljának létrehozásáról és műszaki előírásainak megállapításáról

24.7.2015   
            
            
               HU
            
            
               Az Európai Unió Hivatalos Lapja
            
            
               L 196/23
            
         A BIZOTTSÁG (EU) 2015/1214 VÉGREHAJTÁSI HATÁROZATA
   (2015. július 22.)
   a Beruházási Projektek Európai Portáljának létrehozásáról és műszaki előírásainak megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Stratégiai Beruházási Alapról, az Európai Beruházási Tanácsadó Platformról és a Beruházási Projektek Európai Portáljáról, valamint az 1291/2013/EU és az 1316/2013/EU rendelet módosításáról – az Európai Stratégiai Beruházási Alap – szóló, 2015. június 25-i (EU) 2015/1017 európai parlamenti és tanácsi rendeletre (1) és különösen annak 15. cikke (1) bekezdésére,
   mivel:
   
               (1)
            
            
               Az (EU) 2015/1017 rendelet értelmében a Bizottságnak az Európai Beruházási Bank (EBB) bevonásával létre kell hoznia a Beruházási Projektek Európai Portálját.
            
         
               (2)
            
            
               A Beruházási Projektek Európai Portáljára vonatkozóan műszaki előírásokat szükséges megállapítani,
            
         ELFOGADTA EZT A HATÁROZATOT:
   1. cikk
   A Bizottság létrehozza a Beruházási Projektek Európai Portálját (a továbbiakban: BPEP).
   A Bizottság elfogadja a BPEP-nek a mellékletben szereplő műszaki előírásait.
   2. cikk
   Csak azokat a projekteket lehet felvenni a BPEP-re, amelyek esetében teljesülnek a következő feltételek:
   
               a)
            
            
               a projekt (vagy a kisebb projektekből álló program) nagyságrendje a szükséges beruházások értékét tekintve legalább 10 millió EUR;
            
         
               b)
            
            
               a projekt tárgyát képező tevékenység az (EU) 2015/1017 rendelet 9. cikkének (2) bekezdésében felsorolt ágazatok valamelyikébe sorolható be;
            
         
               c)
            
            
               a projektgazda valamelyik tagállam területén székhellyel rendelkező jogi személy;
            
         
               d)
            
            
               a projekt összeegyeztethető az uniós joggal és az érintett tagállam jogával;
            
         
               e)
            
            
               a projekt megvalósítása a BPEP-re történő felvétel iránti kérelem benyújtásának időpontjától számított három éven belül várhatóan megkezdődik.
            
         3. cikk
   A projektpályázatok feldolgozásáért 250 euróig terjedő díj kerül kiszabásra a magánprojektgazdáknak.
   Az állami projektgazdák mentesülnek ez alól a díj alól.
   A díjbevétel a 966/2012/EU, Euratom európai parlamenti és tanácsi rendelet (2) 21. cikkének (4) bekezdése és az (EU) 2015/1017 rendelet 15. cikkének (4) bekezdése szerinti további előirányzatok létrejöttét fogja eredményezni.
   4. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2015. július 22-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 169., 2015.7.1., 1. o.
   
   
      (2)  Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).
   
      MELLÉKLET
      
         A BERUHÁZÁSI PROJEKTEK EURÓPAI PORTÁLJÁNAK (BPEP) MŰSZAKI ELŐÍRÁSAI
      
      1.   ÁLTALÁNOS ISMERTETÉS
      Az (EU) 2015/1017 rendelet 15. cikke értelmében létrehozott BPEP az uniós beruházási projektek nyilvános webportálja: olyan platform, amely a projekteket megismerteti a lehetséges beruházókkal világszerte. A BPEP fő célja, hogy az Unión belül elősegítse és felgyorsítsa a beruházási projektek fejlesztését és sikeres megvalósítását, és ezzel hozzájáruljon a foglalkoztatottság növeléséhez, és lendületet adjon a gazdasági növekedésnek. A BPEP-n való közzététel nem jelenti azt, hogy az Európai Bizottság vagy az Európai Beruházási Bank (EBB) jóváhagyta volna a projektet, ugyanígy az EU vagy az EBB pénzügyi támogatásának sem feltétele. A BPEP várhatóan 2016 januárjában kezdi meg működését.
      A BPEP fő alkotóelemei a következők:
      
                  i.
               
               
                  a projektleírások adatbázisa (projektleírás: strukturált összefoglaló a BPEP-n szereplő egyes projektekről);
               
            
                  ii.
               
               
                  interaktív projekttérkép; és
               
            
                  iii.
               
               
                  interaktív projekttár táblázatos formában.
               
            A BPEP-n szereplő projektek az (EU) 2015/1017 rendelet 9. cikkének (2) bekezdésében foglalt célkitűzéseknek és kategóriáknak megfelelő ágazatok szerint vannak csoportosítva.
      2.   A BPEP KEZELÉSE, VALAMINT A PROJEKTGAZDÁKKAL ÉS A WEBHELYFELHASZNÁLÓKKAL VALÓ VISZONY
      A BPEP-t az Európai Bizottság működteti. A tagállamok hozzájárulhatnak a portál kezeléséhez. A BPEP tartalmát a projektgazdák, vagyis magán-, illetve közjogi szervezetek hozzák létre.
      A projektgazdák és más regisztrált webhelyfelhasználók azzal a feltétellel vehetik igénybe a BPEP-t, hogy elfogadják a portálra vonatkozó feltételeket, melyek célja, hogy biztosítsák a projektgazdáktól kapott és közzétett adatok minőségét, és egyértelművé tegyék, hogy az Európai Bizottság nem vállal garanciát a közzétett információk helytállóságáért, és nem vonható felelősségre a közzétett projektek információira alapozott állításokért.
      Felelősségkizáró nyilatkozat tájékoztatja a webhely felhasználóit egyrészt arról, hogy az Európai Bizottságnak nem áll módjában garantálni a közzétett információk pontosságát, másrészt arról, hogy a lehetséges beruházóknak kellő gondossággal kell eljárniuk a projektbe történő beruházással kapcsolatos döntés meghozatala során, és ennek keretében körültekintően mérlegelniük kell a tervezett beruházás pénzügyi és egyéb vonzatait is.
      3.   A PROJEKTEK ÁTVILÁGÍTÁSA
      Az Európai Bizottság szervezeti egységei átvilágítják a projekteket a jelen határozat 2. cikkében foglalt feltételek alapján. A tagállamok felkérést kapnak arra, hogy nevezzenek ki egy vagy több kapcsolattartó pontot és kössenek a szolgáltatási szintre vonatkozó megállapodást, amely az átvilágítás céljából meghatározza a szerepüket. Az EBB-nek a BPEP előmozdításában játszott szerepét a szolgáltatási szintre vonatkozó megállapodás határozza meg. A validálási folyamat egyes technikai jellegű műveleteit, például a projektgazdák személyazonosságának ellenőrzését ki lehet szervezni harmadik félnek.
      A projektgazdák által benyújtott információk közzététele meg lesz tagadva, ha az információk pontatlanok vagy ha közzétételük jogi vagy reputációs kockázattal járhat az Európai Bizottság és/vagy a tagállamok számára. A projektekre vonatkozó információkat három évig tárolja a BPEP, hacsak nem kerülnek frissítésre.